Taraneh Alidoosti. Taraneh Alidoosti (1984-yil 12-yanvarda tugʻilgan) – eronlik aktrisa. 2016-yilda suratga olinib, 89-Oskar mukofotini topshirish marosimida eng yaxshi chet tilidagi film nominatsiyasida Akademiya mukofotini qoʻlga kiritgan „The Salesman“ filmidagi roli orqali xalqaro miqiyosda shuhrat qozongan. "Sanate Cinema" jurnali tomonidan 130 nafar kino tanqidchilar ishtirokida oʻtkazilgan soʻrovda aktrisa dekadaning eng yaxshi eronlik kino aktrisasi deb topilgan. 2012-yilda "Film" jurnali tomonidan oʻtkazilgan xuddi shunday soʻrovda ham, u dekadaning eng yaxshi aktrisasi sifatida tanlab olingan. Faoliyati. Taraneh Alidoosti 2000-yildan boshlab Amin Tarokhning aktyorlik maktabida oʻqishni boshlagan. 2002-yilda esa „I’m Taraneh, 15“ filmida bosh rolni ijro etgan. Tanqidchilar uning filmda ijro etgan Taraneh Parnian ismli 15 yoshli qiz rolini yuqori baholashgan. U 2002-yilda Locarno xalqaro kinofestivalining eng yaxshi aktrisa nominatsiyasida "Bronze Leopard" mukofotini, shuningdek, 20-Fajr kinofestivalining eng yaxshi aktrisa nominatsiyasida "Crystal Simorgh" mukofotini qoʻlga kiritib, bu mukofotlarni qoʻlga kiritgan eng yosh aktrisa boʻlgan. Taraneh dastlabki uchta filmi uchun Fajr kinofestivalida ketma-ket uch marta eng yaxshi aktrisa mukofotiga nomzod boʻlgan hamda yana bir rekordni qayd etishga erishgan. U 2006-yilda Locarno kinofestivalida namoyish etilgan Ashgar Farhadining „Fireworks Wednesday“ filmida ham bosh rolni ijro etgan.